Title: กฎกระทรวงการคืนหรือยกเว้นภาษีสำหรับผู้ประกอบกิจการสถานบริการ พ.ศ. 2560

กฎกระทรวง

กฎกระทรวง
การคืนหรือยกเว้นภาษีสำหรับผู้ประกอบกิจการสถานบริการ
พ.ศ. ๒๕๖๐[๑]

อาศัยอำนาจตามความในมาตรา
๕ วรรคหนึ่ง และมาตรา ๑๐๘ แห่งพระราชบัญญัติภาษีสรรพสามิต พ.ศ. ๒๕๖๐
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ
๑  กฎกระทรวงนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ข้อ
๒  ให้ผู้ประกอบกิจการสถานบริการดังต่อไปนี้มีสิทธิได้รับคืนหรือยกเว้นภาษีเนื่องจากการบริจาครายรับ
(๑)
สนามแข่งม้า
(๒)
สนามกอล์ฟ

ข้อ
๓  ผู้ประกอบกิจการสถานบริการตามข้อ ๒
ที่จะขอรับคืนหรือยกเว้นภาษี จะต้องเป็นผู้ที่ได้จดทะเบียนสรรพสามิตโดยถูกต้องแล้วเท่านั้น

ข้อ
๔  ให้ผู้ประกอบกิจการสถานบริการตามข้อ ๒
มีสิทธิได้รับคืนหรือยกเว้นภาษีสำหรับเงินบริจาคให้แก่ประชาชนเป็นการสาธารณกุศลโดยผ่านส่วนราชการหรือองค์การสาธารณกุศลที่รัฐมนตรีประกาศกำหนด หรือเงินบริจาคเป็นสาธารณประโยชน์แก่ส่วนราชการหรือองค์การสาธารณกุศลที่รัฐมนตรีประกาศกำหนด
เท่าจำนวนเงินบริจาคที่ส่วนราชการหรือองค์การสาธารณกุศลดังกล่าวได้รับจริง

ข้อ
๕  ผู้ประกอบกิจการสถานบริการที่ประสงค์จะขอคืนหรือยกเว้นภาษีจากการบริจาครายรับให้ยื่นคำขอรับคืนหรือยกเว้นภาษีต่ออธิบดีตามแบบที่อธิบดีประกาศกำหนด
พร้อมด้วยเอกสารหรือหลักฐาน
ภายในวันที่สิบห้าของเดือนถัดจากเดือนที่มีความรับผิดในอันที่จะต้องเสียภาษีเกิดขึ้น
ณ สำนักงานสรรพสามิตพื้นที่แห่งท้องที่ที่สถานบริการตั้งอยู่

ข้อ ๖  เมื่ออธิบดีได้รับคำขอคืนหรือยกเว้นภาษีพร้อมเอกสารหรือหลักฐานตามข้อ
๕ และพิจารณาเห็นว่าถูกต้องแล้ว
ให้อนุมัติคืนหรือยกเว้นภาษีต่อไป
การยกเว้นภาษีตามวรรคหนึ่ง
ให้มีผลใช้บังคับตั้งแต่วันที่ผู้ประกอบกิจการสถานบริการยื่นคำขอยกเว้นภาษี

ให้ไว้ ณ วันที่ ๑๒
กันยายน พ.ศ. ๒๕๖๐
อภิศักดิ์  ตันติวรวงศ์
รัฐมนตรีว่าการกระทรวงการคลัง

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๑๐๘
แห่งพระราชบัญญัติภาษีสรรพสามิต พ.ศ. ๒๕๖๐
บัญญัติให้การบริการที่ผู้ประกอบกิจการสถานบริการมีสิทธิได้รับคืนหรือยกเว้นภาษีในกรณีที่บริจาครายรับให้แก่ประชาชนเป็นการสาธารณกุศลโดยผ่านส่วนราชการหรือองค์การสาธารณกุศลและในกรณีที่บริจาครายรับเป็นสาธารณประโยชน์แก่ส่วนราชการหรือองค์การสาธารณกุศล
ต้องเป็นการบริการที่กำหนดในกฎกระทรวง
และการขอรับคืนหรือยกเว้นภาษีสำหรับบริการที่ผู้ประกอบกิจการสถานบริการมีสิทธิได้รับคืนหรือยกเว้นภาษี
ต้องปฏิบัติตามหลักเกณฑ์ วิธีการ และเงื่อนไขที่กำหนดในกฎกระทรวง  จึงจำเป็นต้องออกกฎกระทรวงนี้

ปวันวิทย์/ภวรรณตรี/จัดทำ
๒๐ กันยายน
๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๙๕ ก/หน้า ๔๖/๑๖ กันยายน ๒๕๖๐